Vyöhykerajat hiertävät yhä Espoossa ja Vantaalla, vaikka niistä päätettiin jo viisi vuotta sitten.

Nurmijärveläinen Joel Voutilainen kulkee bussilla Vantaan Kivistön asemalle ja sieltä junalla Huopalahteen ja toisella junalla opiskelupaikkaansa Leppävaarassa. Jatkossa hän ostaa seutulipun sijasta matkalipun BC-vyöhykkeelle.­

Helsingin seudun poliitikot varautuvat jo seuraavaan uudistukseen, joka herättänee vielä enemmän tyytymättömyyttä ja intohimoja kuin länsimetron liityntäliikenne Espoossa tai uudet hitaasti toimivat kortinlukijat kulkuvälineissä.

Tulossa on kuntarajat häivyttävä hinnoittelujärjestelmä, joka jakaa Helsingin seudun liikenteen (HSL) yhdeksän jäsenkuntaa neljään eri maksuvyöhykkeeseen. Matkalipun hinta määräytyy karkeasti siitä, millainen etäisyys lähtöpisteestä on Helsingin keskustaan.